ร้านอยู่ที่ชั้นสองของสุขุมวิท เฮ้าส์ ในซอยประสานมิตร 23 ถ้ามาจากปากซอยให้เลี้ยวขวาที่ซอยร้านวนคาม ร้านจะอยู่เลย โอเกงกิชาบู (ร้านแดง) มาหน่อย ตรงข้ามเปกาสัสคลับ มีที่จอดรถใต้ร้าน
ร้านไม่ใหญ่มาก โทนร้านสีขาว แอบเก่านิดๆ

+ สุกี้เวียดนาม ฿480 สุดยอดมาก ในชุดจะมี เนื้อหมู เนื้อปลา และกุ้ง ทุกอย่างโรยงาหมด และมีโหระพา ถั่วงอก ผักกาดหอม แตงกวาหั่นเต๋า กระเทียมสดหั่นเต๋า และพริกสดหั่นเป็นข้อๆ น้ำซุปทำจากน้ำมะพร้าวมีเนื้อมะพร้าวใส่มาให้หน่อยด้วย เวลาต้มให้ใส่โหระพาลงไปเยอะๆ น้ำซุปใสจะหอม หวาน กินแล้วสดชื่นมาก กระเทียมและพริกสด ใส่ตามชอบ ชอบเผ็ดก็ใส่พริกเยอะ ไม่ชอบเผ็ดก็ใส่พริกชิ้นสองชิ้นพอ ทีเด็ดไม่ได้อยู่แค่ที่น้ำซุป ขอบอกว่า น้ำจิ้มสุกี้ที่นี่ก็แปลกแตกต่าง ไม่เหมือนใคร มันคล้ายๆมีกะปิ+น้ำจิ้มซีฟู้ดปั่นละเอียดใส่งา รสชาติหอม สุดยอดแต่เผ็ดมาก ถ้าไม่ทานเผ็ดอย่าจิ้มเยอะ

+ ยำไหลบัวหมูย่าง หรือกุ้ง ฿200 (เลือกอย่างใดอย่างหนึ่ง) เสิร์ฟพร้อมข้าวเกรียบงา จานนี้เห็นแดงๆ พริกเยอะๆ แต่กินจริงๆไม่ค่อยเผ็ด คนกินเผ็ดน้อย ทานได้โดยไม่ต้องเขี่ยพริกออกยังได้เลย ไหลบัวกรุบกรอบ น้ำยำออกหวานนำเปรี้ยวตามมีเค็มหลบๆอยู่ 

+ รวมมิตรเวียดนาม มีเฉาก๊วย ลอดช่องสิงคโปร์ ถั่วแดงหลวง ทับทิมกรอบ ราดด้วยน้ำกะทิน้ำตาลมะพร้าวโปะน้ำแข็งบดละเอียดและตามด้วยถั่วเขียวซีกนึ่ง คนให้เข้ากันแล้วชิม จะได้รสชาติหอมมันของกะทิและน้ำตาลมะพร้าวลอยโดดเด่นมาเลย ยิ่งเคี้ยวคู่ไปกับเครื่องอื่นๆและถั่วซีก หอม มันดีมาก (รายการนี้ ถ้าไม่ชอบกินหวาน อย่าสั่งทานคนเดียวเพราะอาจกินไม่หมด)

+ พนักงานนอบน้อมมาก (จนเกรงใจเลย) บริการดีมาก 

* อาหารแต่ละจานราคาเริ่มต้นที่ 180
$ service charge 5%